SKRIFTLIG FORESPØRGSEL E-3967/00

af Heidi Hautala (Verts/ALE) til Kommissionen

(20. december 2000)

Om: Nedbrydning af miljøet i Hondo-naturreservatet i Alicante i Spanien

Hondo-naturreservatet (Parque Natural del Hondo) er et vådområde, der ligger i provinsen Alicante i Spanien. Området, der er beskyttet i henhold til Ramsar-konventionen om vådområder, er blevet opført på Natura-2000 listen, jf. direktiv 92/43/EØF(1), og erklæret et særligt bevaringsområde for fugle, jf. direktiv 79/409/EØF(2).

Trods beskyttelsesforanstaltningerne er området i alvorlig grad ramt af jord- og vandforurening. I de seneste år, navnlig siden 1997, er tusindvis af beskyttede fuglearter, bl.a. er de vigtige arter Marmaronetta angustrirostris og Oxyura leucocephala uddøde (1545 i 1999) som følge af det ekstremt forurenede vand i Segura-floden, der gennemstrømmer Hondo-naturreservatet. Vandet i Segura-floden indeholder i øjeblikket uhyre mængder af tungmetaller bly, krom og cadmium samt utallige insektbekæmpelsesmidler, ukrudtbekæmpelsesmidler og andre patogene mikroorganismer, hvilket påpeges i uafhængige undersøgelser, der for nyligt er foretaget af Miguel Hernández-universitetet i Alicante og universitetet i Murcia(3).

De lokale og regionale myndigheder har hidtil ikke gjort meget for at forbedre denne situation og undgå ødelæggelsen af naturreservatets fauna.

Hvilke foranstaltninger har Kommissionen iværksat for at sikre, at direktiverne om hhv. beskyttelse af vilde fugle og bevaring af naturtyper overholdes, og at der drages omsorg for miljøet samt faunaen og floraen i Hondo-naturreservatet?

Kan Kommissionen bekræfte, at den ansvarlige regionale regering, Generalitat Valenciana, allerede har modtaget EU midler til beskyttelse af Hondo-naturreservatet? Hvis dette er tilfældet, hvilket EU- program eller -fond er der tale om? Har Kommissionen kontrolleret, om midlerne er blevet anvendt korrekt? Vil Kommissionen i benægtende fald kræve økonomisk kompensation?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) Se Miguel Hernández-universitetet, afdelingen for jordbundsvidenskab og landbrugskemi, Informe sobre la contaminación del rio Segura 22. marts 1999; Universitetet i Murcia, afdelingen for økologi og hydrologi, Informe sobre la contaminación de las aguas del rio Segura (Vega Baja), 19. juli 2000.

Svar afgivet på Kommissionens vegne af Margot Wallström

(1. marts 2001)

Det pågældende område, El Hondo, er blevet fredet som særligt beskyttelsesområde (SBO) for fugle i henhold til Rådets direktiv 79/409/EØF af 2. april 1979 om beskyttelse af vilde fugle. Endvidere drejer det sig om en lokalitet af fællesskabsbetydning i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Området rummer 70 % af den samlede europæiske population af arten Marmaronetta angustirostris. For at bidrage til miljøbeskyttelsen er Kommissionen i dette område med til at finansiere to projekter som led i LIFE-Natura-programmet: Det ene gælder den første og anden fase af handlingsprogrammet for bevarelse af El Hondo og Pego-Oliva, hvortil støtten beløber sig til 4,164 mio., svarende til 75 % af de samlede omkostninger; det andet gælder bevarelsen af arten Marmaronetta angustirostris, og fællesskabsstøtten hertil er på 297 435, svarende til 50 % af de samlede omkostninger.

Formålet med det sidstnævnte projekt er at sikre bevarelsen af denne fugleart i Provinsen Valencia, herunder især i El Hondo, den vigtigste lokalitet i Fællesskabet for denne arts vedkommende.

Med den månedlige optælling, der finder sted i dette område, skulle det være muligt at tilpasse de forskellige menneskelige aktiviteter (såsom jagt, fiskeri og turisme,) til bevarelsen af de arter, der lever her.

Ejendommen El Rincón, der er opkøbt som led i det første LIFE-projekt, er blevet restaureret og kan ventes at blive en lokalitet af største vigtighed for den langsigtede bevarelse af de arter, der lever i området. Da denne ejendom vil blive forvaltet af administrationen (jagtforbud, strenge regler for adgang,), og da den rummer de nødvendige ferskvandsressourcer til opretholdelse af et gunstigt vandniveau, er det yderst sandsynligt, at den i fremtiden bliver et af de vigtigste SBO'er som yngleplads for arterne Marmaronetta angustirostris og Oxyura leucocephala.

Desuden har administrationen for Provinsen Valencia iværksat en række bevaringsforanstaltninger i El Hondo for den pågældende SBO (hvoraf nogle samfinansieres som led i LIFE-Natura-projekterne), hvilket i de seneste år har medført en betragtelig forøgelse af antallet af ynglepar for de to arters vedkommende: for Marmaronetta angustirostris er antallet f.eks. steget fra 46 par i 1996 til 91 i 1997 og yderligere til 164 i 1998. Det fremgår dog af tallene for 1999, at der er tale om en tilbagegang i reproduktionen for denne art som følge af vådområdets ringe vandkvalitet.

De forholdsregler, der er truffet af den myndighed, som forvalter lokaliteten (totalt jagtforbud i en betydelig del af SBO samt opkøb af jord med henblik på genetablering af levestederne, overvågning m.v.), har medført en betragtelig stigning i populationen af Marmaronetta angustirostris.

For så vidt angår vandkvaliteten og den for høje dødelighedsrate for disse arter, skal det nævnes, at der i de senere år har været to epidemier, formentlig som følge af den ringe vandkvalitet i dette vådområde. Man må heller ikke glemme, at der er tale om en lagune, som bruges til oplagring af vand til kunstvanding, der hidrører fra mundingen af Segura-floden, hvis vandkvalitet er yderst ringe. Dette problem bliver først løst, når man råder over alternative vandkilder af bedre kvalitet. Da dette flodbækken imidlertid lider under et betragteligt vandunderskud, synes det at være meget vanskeligt at finde en løsning på kortere sigt.

I begge tilfælde har de ansvarlige myndigheder for forvaltningen af SBO truffet alle mulige foranstaltninger for at afbøde virkningerne af disse epidemier (indsamling og afbrænding af de døde dyr, opfølgende analyser, nøje overvågning af populationerne m.v.).

Til dato har projekterne været tilfredsstillende, og støttemodtageren har vist reel vilje til at føre arbejdet til ende.

Endvidere må det mere generelt oplyses, at Kommissionen den 24. november 2000 godkendte støtte til ledsageforanstaltninger til et nationalt program for udvikling af landdistrikter, for et samlet beløb på 2 223 mio., som afholdes af Den Europæiske Udviklings- og Garantifond for Landbruget (EUGFL). Dette program, der er landsdækkende, indebærer bl.a. miljøgunstige landbrugsforanstaltninger med henblik på at yde støtte til landbrugere, der benytter sig af miljøvenlige landbrugsmetoder, bl.a. mindsket brug af

kemiske pesticider og kunstgødning, ekstensivering af afgrøderne af hensyn til dyre- og plantelivet og braklægning af jorder, som kan bidrage til at skabe en bedre miljøbeskyttelse, herunder bl.a. i Provinsen Valencia.